kardosdrur/scandi-wiki huggingface dataset:
Birgitte Schaumburg-Müller

Birgitte Schaumburg-Müller (født den 5. januar 1926) er en dansk maler. Hun er datter af Bertha Gross og kunstmaler og sølvsmed H.F. Gross, er uddannet socialpædagog og har bl.a. arbejdet som lærer på Bagsværd Børnehaveseminarium og konsulent i socialstyrelsen. Hun er gift med Fritz Schaumburg-Müller og mest kendt for sine malerier, fortrinsvis malet med olie på træplade. Hun udnytter træets årer og knaster som et element i sine billeder, som ikke er afbildninger. Herom udtaler hun selv:

"Hvad de udtrykker, hvilke holdninger og fornemmelser, budskaber eller værdier, de måtte bære i sig, kan jeg ikke udtrykke i klar tekst. Jeg kan dog ikke komme uden om at nævne min interesse for de oprindelige folks billedkunst og især for Nahual religionen med dens dybe respekt for naturen." 

Blandt hendes foretrukne motiver er fugle og naturen. Hun har bl.a. udstillet på Charlottenborg og hendes seneste (og efter hendes eget udsagn sidste) udstilling foregik i Kulturhuset på Helsinge Bibliotek i januar 2011.

På udstillingen kunne publikum se enkelte billeder, malt med olie på lærred, bl.a. andet hendes første maleri, som forestiller Notre Dame kirken i Paris. Men i øvrigt dominerede den senere produktion af malerier i olie på træplade.

Noter

Eksterne links 
 http://www.gribskovmalerne.dk/; Gribskovmalerne
 http://www.nordkysten.nu/?Id=18320; Netavisen Nordkysten 1. januar 2011

Malere fra Danmark
Stillehavspladen

Stillehavspladen er en tektonisk plade på 103 millioner kvadratkilometer, der ligger under Stillehavet. Det er den største af alle tektoniske plader.

De mest markante af de plader, den støder op til, er den Nordamerikanske Plade mod nord og nordøst, den Indo-Australske Plade mod sydvest, den Antarktiske Plade mod syd samt den noget mindre Nazcapladen mod sydøst.

Stillehavspladen indeholder en del hot spots, og det mest kendte udgør Hawaii.

Pladetektonik
Hamburger Kunsthalle

Hamburger Kunsthalle er et kunstmuseum i Hamborg i Tyskland. Kunstmuseet fokuserer på malerier fra Hamborg i det 14. århundrede, malerier af hollandske og flamske kunstnere i det 16. og 17. århundrede, franske og tyske malerier fra det 19. århundrede og moderne kunst. Det består af tre sammenhængende bygninger ved byens centrum ved Hamburg Hauptbahnhof og Alster.

Historie 

Det første museum blev bygget fra 1863 til 1869 af arkitekterne Georg Theodor Schirrmacher og Hermann von der Hude. Arkitekt Fritz Schumacher har tegnet bygning nummer to, opført i 1919. Galerie der Gegenwart blev planlagt og bygget fra 1976 til 1997 af Oswald Mathias Ungers.

Samling 

Museet rummer en vigtig malerisamling fra det 19. århundrede med værker af Max Liebermann, Lovis Corinth, Philipp Otto Runge, Caspar David Friedrich, Adolph Menzel. Gallerie der Gegenwart er helliget moderne kunst fra det tidlige 20. århundrede som Pablo Picasso, Paul Klee og Max Beckmann og kunst efter 1945.

Referencer

Eksterne links 

 Kunsthalle Hamburg

Kunstmuseer i Tyskland
Kunsthalle
Den Eurasiske Kontinentalplade

Den Eurasiske Plade er en tektonisk plade, der ligger under Europa og store dele af Asien (undtaget er Indien, Arabien og det østlige Sibirien).

Pladen støder op til den Nordamerikanske Plade, den Afrikanske Plade, den Indo-Australske Plade samt nogle af de mindre plader.

Pladetektonik
Lavena Ponte Tresa

Lavena Ponte Tresa er navnet på en lille italiensk by (og kommune) i regionen Lombardiet, beliggende ved floden Tresa og ved bredden af Luganosøen. Byen ligger ca. 60 km. nordvest for Milano.

Tresa danner grænse mellem de to lande, Schweiz og Italien, så byen fungerer som grænseovergangssted for trafikken mellem Vareseområdet i Italien og Luganoområdet i Schweiz.

På den modsatte side af Tresa ligger Lavena Ponte Tresas schweiziske naboby, Ponte Tresa.

Referencer

Eksterne henvisninger 
 Hjemmeside for kommunen – på italiensk

Byer i Lombardiet
Luganosøen
Avatjiskajabugten

Avatjiskajabugten er en bugt i Stillehavet ved det sydøstlige Kamtjatka i Rusland. Den er 24 km lang og 3 km bred (ved mundingen) og har en maksimumsdybde på 26 m. Avatjiskajafloden munder ud i bugten. Havnebyen Petropavlovsk-Kamtjatskij og den lukkede by Viljutjinsk ligger ved bugtens kyst.

Bugten er stor nok til, at alle skibe kan gå ind i den, når den er isfri; den er dog frosset om vinteren. Den blev kortlagt i 1830'erne af den russiske kaptajn Mizjail Tebenkov.

Bugter i Rusland
Bugter i Stillehavet
Kommandørøerne

Kommandørøerne (russisk: Командо́рские острова́, Komandorskije ostrova) er en gruppe øer beliggende i Beringshavet omkring 175 km øst for Kamtjatka-halvøen i det østlige Rusland. Øgruppen består af Bering Ø (95 km lang, 15 km bred), Mednij (55 km lang, 5,5 km bred) samt femten mindre øer og skær. Der er en enkelt landsby på øerne, Nikolskoje, der har 613 indbyggere (2009) og ligger på Bering Ø.

Geologisk er Kommandørøerne den vestligste forlængelse af Aleuterne, skønt der er hundredvis af kilometer til de næste øer i denne øgruppe. Kommandørøerne er dannet af for længst udslukte vulkaner og er bjerg- og klippefyldte. Det højeste bjerg på Bering Ø er 755 m højt, mens det højeste på Mednij er 647 m.

Bering Ø er opkaldt efter Vitus Bering, der som leder af en russisk opdagelsesekspedition omkom her i 1741, da hans skib gik ned efter at være stødt på et skær. Nogle af ekspeditionens medlemmer overlevede og fik bygget en mindre båd af vraget af det kæntrede skib og kom tilbage til fastlandet på Kamtjatka. De havde store mængder af havodderskind med, hvilket medførte en jagt på disse dyr på Kommandørøerne og videre til Aleuterne og Alaska.

Øer i Rusland
Øgrupper i Stillehavet
Skovelefant

Denne artikel handler om en uddød elefant-art som kendes fra Danmark i Eem-mellemistiden, for den nulevende skovelefant se Afrikansk skovelefant

Skovelefant eller Europæisk skovelefant  (Elephas namadicus, E. antiquus, Palaeoloxodon antiquus, P. namadicus) er en uddød art af elefant som var nært beslægtet med den nulevende asiatiske elefant (Elephas maximus). Den levede i Europa, Lilleasien og Mellemøsten i mellemste og sen pleistocæn. Der er ikke enighed om hvorvidt E. namadicus er et synonym for E. antiquus eller en selvstændig underart.

Den europæiske skovelefant hørte til i et varmere klima end vi har i Danmark i dag, sådan som man havde i Eem-mellemistiden og måske også nogen af de forgående mellemistider – i Danmark kendes fund dog kun fra Eem. De fleste fund i Europa er fra Eem og den forgående Holstein-mellemistid fra det nordøst-central europæiske lavland i Polen, Sachsen-Anhalt og Niedersachsen. Ved afslutningen af Eem var der kun en mindre bestand tilbage i sydeuropa som uddøde i starten af Weichsel-istiden.

Beskrivelse 
Skovelefanten var op til 4 m høj og havde lange, svagt opad-bøjede stødtænder og benene var lidt længere end hos nulevende elefanter. Den levede i lysåben løvskov eller skovsteppe i små grupper på 5-15 individer.

Pleistocæn fauna
Teena Marie

Teena Marie, kunstnernavn for Mary Christine Brockert (5. marts 1956 – 26. december 2010), som var en amerikansk R&B-sangerinde, musiker, sangskriver og producer, der var kendt som den "hvide" R&B-sangerinde og "soulens elfenbensdronning".

Teena Marie var eurasisk amerikaner, men voksede op i et afroamerikansk miljø, som hun var kraftigt påvirket af. Hun sang fra hun var ganske lille og blev opdaget af Rick James efter at være blevet introduceret til Motown-chefen Berry Gordy. James blev sammen med guitaristen Paul Saenz hendes støtter, og hendes debutalbum Wild and Peaceful, der udkom i 1979, indeholdt materiale, der egentlig var tiltænkt Diana Ross, men Rick James fik gennemtrumfet, at Marie i stedet fik det. James og Marie sang duetten "I'm Just a Sucker for Your Love" på albummet, og dette nummer blev hendes første hitsingle. Hun indspillede efterfølgende yderligere tre album for Motown, inden hun ragede uklar med selskabet om hendes kontrakt og skiftede til Epic Records i 1983. 

Her var Teena Marie i otte år og indspillede fem album. Hendes måske største hit "Ooo La La La" udkom i 1988 og nåede førstepladsen på R&B-hitlisten i USA. Efter tiden hos Epic indspillede hun yderligere fire album på tre forskellige plademærker, og af dem opnåede La Doña den bedste placering med en sjetteplads på den generelle amerikanske hitliste i 2004. Hun var aktiv indtil sin død.

Noter 

Sangere fra USA
Et umuligt valg

Et umuligt valg () er en selvbiografi skrevet af bjergbestigeren Aron Ralston.

Bogens handling
Bogen handler om ulykken, som Ralston kom ud for i april 2003, i en isoleret slugt i Blue John Canyon, Utah, USA. 

Her klemte en stenblok på 500 kg Ralstons hånd fast. I seks dage sad han fastklemt, med meget lidt vand og mad, da han indså at eneste måde, han kunne overleve på, var at skære sin hånd af. 

Med en lille lommekniv, Ralston havde på sig, skar han sig igennem hud, muskler, sener og nerver i over en time, indtil han var fri. 

Inden Ralston kunne begynde at file i sin hånd, måtte han brække begge knogler i sin arm. 

Efter at have vandret i tre timer, stødte Ralston på nogle andre vandrere, som kunne tilkalde en redningshelikopter.

Filmatisering
Bogen blev filmatiseret i 2010 under navnet 127 Hours. Danny Boyle instruerede og skrev manuskriptet sammen med Simon Beaufoy, og har James Franco i hovedrollen som Aron Ralston.

Selvbiografier
Aron Ralston

Aron Lee Ralston (født 27. oktober 1975) er en amerikansk bjergbestiger, der blev kendt i maj 2003, da han kom ud for en klatreulykke i Utah, USA, hvor han selv måtte amputere sin egen højre hånd for at overleve. 

Ralston havde studeret maskinteknik (mechanical engineering) ved eliteuniversitetet Carnegie Mellon University og arbejdede for teknologiselskabet Intel.  Han fik i efteråret 2002 tilladelse til gennem vinteren at bestige alle fjeldtoppe i Colorado som er højere end 14.000 fod.

I april 2003, kom Ralston ud for en ulykke, og måtte amputere sin højre hånd med en sløv lommekniv for at overleve. En stenblok på 500 kilogram havde revet sig løs og klemt hans hånd fast. I seks dage befandt han sig nede i en snæver kløft (engelsk: canyon) med meget lidt vand og mad. Ralston har beskrevet sin historie i selvbiografien Et umuligt valg. 

I 2010 blev biografien filmatiseret under titlen 127 Hours.

Eksterne henvisninger 

 Aron Ralstons egen beretning (engelsk) 

Selvbiografer fra USA
Bjergbestigere
Retsøkonomi

Retsøkonomi er den økonomiske analyse af retten som den er (positiv retsøkonomi) og retten som den bør være (normativ retsøkonomi). Til forskel fra andre retsteoretiske analysemetoder, der ligeledes forsøger at beskrive effekterne af den retlige regulering i samfundet, fokuserer den retsøkonomiske metode på økonomisk efficiens. Så retsøkonomi fokuserer på de økonomiske incitamenter, som gældende ret skaber.

Noget forsimplet kan en efficient juridisk situation siges at indtræffe, når den part til en tvist, der ville være villig til at betale mest for et gunstigt resultat, hvis tvisten ikke skulle afgøres af domstolene men i stedet afvikles som en normal transaktion i markedsøkonomien, også vinder tvisten ved domstolene.

Videnskabelige journaler 
 American Law and Economics Review 
 Asian Journal of Law and Economics 
 Economic Analisys of Law Review – English, Español e Português
 Erasmus Law and Economics Review
 European Journal of Law and Economics
 Review of Law and Economics 
 International Review of Law and Economics
 Journal of Law, Economics, and Organization 
 Journal of Law, Economics & Policy
 Journal of Law and Economics
 Journal of Legal Studies
 Supreme Court Economic Review (USA)

Regionale og internationale foreninger 
 Asien – Asian Law and Economics Association
 Australien – Australian Law and Economics Association 
 Brazilien – Associação Brasileira de Direito e Economia 
 Canada – Canadian Law and Economics Association 
 Europa – European Association of Law and Economics
 Finland – Finnish Association of Law and Economics 
 Grækenland – Greek Association of Law and Economics 
 Israel – Israeli Association for Law and Economics 
 Italien – Italian Society of Law and Economics 
 Japan – Law & Economics Association of Japan 
 Korea – Korean Law and Economics Association
 Latin-Amerika – Latin American and Iberian Law and Economics Association 
 New Zealand – Law and Economics Association of New Zealand
 Schweiz – Master in Law and Economics Foundation, University of St.Gallen  The Swiss Law and Economics Students' Society, St. Gallen, Switzerland
 Skandinavien – Scandinavian Association of Law and Economics 
 Tyrkiet – Turkish Forum for Law and Economics
 Tyskland – Gesellschaft für Recht und Ökonomik
 USA – American Law and Economics Association
 USA – Midwestern Law and Economics Association 
 Østrig – Verein zur Pflege der Rechtsökonomik / Joseph von Sonnenfels Center for the Study of Public Law and Economics

Referencer 

 
Jura
Retsvidenskab
Juridiske discipliner
Retsfilosofi
David Degen

David Degen (født 15. februar 1983 i Hölstein, Schweiz) er en schweizisk tidligere fodboldspiller, der spillede som højre kant. Gennem karrieren var han blandt andet tilknyttet FC Aarau, Young Boys, FC Basel og tyske Borussia Mönchengladbach.

Med FC Basel vandt Degen det schweiziske mesterskab i både 2005, 2006 og 2008.

Degen er tvillingebror til en anden professionel fodboldspiller, Philipp Degen.

Landshold 
Degen nåede gennem karrieren 11 kampe for det schweiziske landshold, som han debuterede for i 2006. Han var en del af den schweiziske trup til VM i 2006 i Tyskland, men kom dog ikke på banen i nogen af schweizernes fire kampe i turneringen.

Eksterne henvisninger 

Fodboldspillere fra Schweiz
Fodboldspillere fra FC Aarau
Fodboldspillere fra FC Basel
Fodboldspillere fra Borussia Mönchengladbach
Fodboldspillere fra BSC Young Boys
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Marco Streller

Marco Streller (født 18. juni 1981 i Basel, Schweiz) er en schweizisk tidligere fodboldspiller. Han repræsenterede blandt andet FC Basel i hjemlandet og tyske VfB Stuttgart, og havde lejeophold hos både Concordia Basel, FC Thun og FC Köln.

Med FC Basel vandt Streller i både 2004, 2008 og 2010 det schweiziske mesterskab. Med VfB Stuttgart vandt han i 2007 det tyske mesterskab.

Landshold 
Streller nåede i sin tid som landsholdspiller (2003-2011) at spille 37 kampe og spille 12 kampe for det schweiziske landshold, som han debuterede for den 11. september 2003 i et opgør mod Irland. Han var en del af den schweiziske trup ved VM i 2006 i Tyskland, hvor han i 1/8-finalenederlaget mod Ukraine blev skurken i straffesparkskonkurrencen, da han som den første schweiziske skytte misbrugte sit forsøg. Han deltog også ved EM i 2008 på hjemmebane.

Referencer

Eksterne henvisninger 

Fodboldspillere fra Schweiz
Fodboldspillere fra FC Basel
Fodboldspillere fra FC Concordia Basel
Fodboldspillere fra FC Thun
Fodboldspillere fra VfB Stuttgart
Fodboldspillere fra 1. FC Köln
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Personer fra Basel
Maciej Rybus

Maciej Rybus (født 19. august 1989 i Łowicz, Polen) er en polsk fodboldspiller, der spiller som kantspiller i FC Lokomotiv Moskva. Han har tidligere spiller i den russiske ligaklub Terek. Han begyndte sin seniorkarierre i Legia Warszawa i 2007, og spillede for kluben i 5 år. I februar 2012 skiftede han til Terek. Han fik sin debutkamp for holdet 15. november dette år.

Landshold 
Rybus har (pr. 8. juni 2012) spillet 23 kampe og scoret to mål for det polske landshold, som han debuterede for den 14. november 2009 i en venskabskamp mod Rumænien.

Titler 

 Polsk Pokalturnering: 3
 2007/08, 2010/11, 2011/12 med Legia Warszawa

 Polsk Super Cuppen: 1
 2008 med Legia Warszawa

Referencer

Eksterne henvisninger 

 Maciej Rybus på 90minut.pl 
 Footballdatabase.eu spillerinfo

Fodboldspillere fra Polen
Fodboldspillere fra Legia Warszawa
Fodboldspillere fra Olympique Lyon
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2018
Deltagere ved det europæiske mesterskab i fodbold 2020
Jakub Wilk

Jakub Wilk (født 11. juli 1985 i Poznań, Polen) er en polsk fodboldspiller, der spiller som venstre midtbanespiller i Bytovia Bytów. Han har tidligere spillet i Lech Poznań og Vaslui. Derudover har han været udlejet til Lechia Gdańsk i hjemmelandet

Med Lech Poznań vandt Wilk i 2010 det polske mesterskab.

Landshold 
Wilk nåede at spille 3 kampe i sin periode som landsholdspiller for polske landshold, som han debuterede for den 7. februar 2009 i en venskabskamp mod Litauen.

Eksterne henvisninger 

Fodboldspillere fra Polen
Fodboldspillere fra Lech Poznań
Fodboldspillere fra FC Vaslui
Tomasz Bandrowski

Tomasz Bandrowski (født 18. september 1984 i Zabrze, Polen) er en polsk fodboldspiller (midtbanespiller). Han har blandt andet spillet en årrække hos Energie Cottbus i Tyskland samt hos Lech Poznan i hjemlandet.

Med Lech Poznań vandt Wilk i 2010 det polske mesterskab.

Titler 

 Ekstraklasa: 1
 2010 med Lech Poznań

 Polsk Pokalturnering: 1
 2009 med Lech Poznań

 Polsk Super Cuppen: 1
 2009 med Lech Poznań

Landshold 

Wilk nåede i sin tid som landsholdsspiller at spille 7 kampe for polske landshold, som han debuterede for den 6. september 2008 i en VM-kvalifikationskamp mod Slovenien.

Eksterne henvisninger 

Personer fra Zabrze
Fodboldspillere fra Polen
Fodboldspillere fra Energie Cottbus
Fodboldspillere fra Lech Poznań
Fodboldspillere fra Jagiellonia Bialystok
Midtbanespillere (fodbold)
Igor Denisov

Igor Vladimirovitj Denisov ( ; født 17. maj 1984 i Leningrad, Sovjetunionen) er en russisk fodboldspiller, der spiller som defensiv midtbanespiller for Lokomotiv Moskva. Han har tidligere spillet for Zenit Skt. Petersborg og Dynamo Moskva. Han har vundet både det russiske mesterskab, UEFA Cuppen og UEFA Super Cuppen med Zenit.

I UEFA Cup-finalen i 2008 mod skotske Rangers F.C. scorede Denisov det første af Zenits mål i sejren på 2-0.

Landshold 
Denisov har (pr. april 2018) spillet 54 kampe for det polske landshold, som han debuterede for den 11. oktober 2008 i en VM-kvalifikationskamp mod Tyskland.

Referencer

Eksterne henvisninger 

Fodboldspillere fra Rusland
Deltagere ved det europæiske mesterskab i fodbold 2012
Deltagere ved verdensmesterskabet i fodbold 2014
Fodboldspillere fra Zenit Skt. Petersborg
Fodboldspillere fra FC Anzhi Makhachkala
Fodboldspillere fra Dynamo Moskva
Personer fra Sankt Petersborg
Kurilergraven

Kurilergraven er en oceangrav med en maksimal dybde på 10.542 m, der befinder sig langs Kamtjatka-halvøen og sydvestpå langs øgruppen Kurilerne til det nordlige Japan. Graven, der er 2.250 km lang, møder i en såkaldt triple junction Ulak-forkastningen og Aleutergraven fra nord og Japangraven mod syd.

Kurilergraven er dannet ved et pladetektonisk sammenstød, hvor Stillehavspladen er presset ned under den Okhotske Plade langs graven, hvilket har resulteret i kraftig vulkansk aktivitet og har skabt både Kurilerne og Kamtjatka.

Jordskælv ved det pladetektoniske sammenstød 
Større jordskælv i forbindelse med subduktionszonen:

Referencer

Eksterne henvisninger 

Oceangrave
Museum Boijmans Van Beuningen

Museum Boijmans Van Beuningen er det største kunstmuseum i Rotterdam. Museet blev grundlagt i 1847 på en samling af Frans Jacob Otto Boijmans (1767–1847). I 1958 blev museumssamlingen kraftigt udvidet med Daniël George van Beuningen (1877–1955) private samling, i hvilke forbindelse museet fik dets nuværende navn. Hovedparten af kunstværkerne er kommet i museets besiddelse gennem de to nævnte private samlinger, men også en del andre har bidraget gennem årene.

Museet havde omkring 280.000 besøgende i 2016, hvilket gør det til et af landets mest besøgte museer.

Samling 
Museet har en varieret samling fra middelalderkunst over moderne kunst, med fokus på hollandske kunstnere. Iblandt museets bedst kendte kunstnere der er udstillet i den permanente udstilling kan findes Hieronymus Bosch, Pieter Brueghel den Ældre, Rembrandt, Claude Monet, Wassily Kandinsky, Vincent van Gogh, Maurizio Cattelan, René Magritte og Salvador Dalí

Nævneværdige værker, i udvalg

Eksterne henvisninger 

 Museumshjemmeside   

Kunstmuseer i Nederlandene
Museer etableret i 1849
Rotterdam
Jesper Vildbrad

Jesper Vildbrad (født 1955) er en dansk rektor og tidligere atlet medlem af Attila Nykøbing Falster og Københavns IF.

Vilbrad var på landsholdet i Europa cup'en 1978. Han er i dag rektor for Svendborg Gymnasium og formand for Region Syddanmarks Ungdomsuddannelsesråd.

Personlige rekorder 
 100 meter: 11,0 Genforeningspladsen 16. september 1978 / 10.6 Nykøbing Falster 26 maj 1974
 200 meter: 22,8 Østerbro Stadion 8. maj 1979
 400 meter: 51,5

Eksterne henvisninger/kilder 
 Københavns IF
 KIF 100 Aar – Københavns Idrætsforening 24. oktober 1992. Udgivet i anledning af Københavns Idræts Forenings 100 års jubilæum 24. oktober 1992.

Sprintere fra Danmark
Atleter fra Københavns IF
Atleter fra Attila Nykøbing Falster
Lærere fra Danmark
Mehmed 2.

Mehmet 2. (født 30. marts 1432, død 3. maj 1481) (Osmannisk-tyrkisk: محمد Meḥmed, tyrkisk: II. Mehmet), (kendt som el-Fātiḥ (الفاتح), "Erobreren" på osmannisk-tyrkisk; på moderne tyrkisk: Fatih Sultan Mehmet. Sultan af det Osmanniske Rige først som ung fra 1444 til september 1446, og senere som voksen fra februar 1451 til sin død i 1481. 
I en alder af blot 21 år erobrede Mehmet 2. den østromerske hovedstad Konstantinopel (nu: Istanbul) og dermed også hele det Byzantiske Rige. Efterfølgende erobrede Mehmet II store landområder i Asien og på Balkan. Med erobringen af Konstantinopel blev det Osmanniske Rige en vigtig dynamisk faktor for Europas historie, politik, økonomi og kultur. Mehmet II´s politiske og sociale reformering af de områder, han erobrede, var kendetegnet af stabil politisk-militær styrke, men også af religiøs fordomsfrihed og finansiel dynamik.

Ungdom og tidlig regeringsperiode 

Mehmet II blev født 30. marts 1432 i den europæiske by Edirne, der var hovedstaden i Osmannerriget på dette tidspunkt. Hans far var Sultan Murad 2. (1404–51) og hans mor var Valide Sultan Hüma Hatun, datter af Abd'Allah af Hum. 
I 1434 blev Mehmet sendt til Amasya som regent for denne provins og for at lære politik i praksis, sådan som det var skik og brug for osmanniske prinser. Under opholdet i Amasya blev Mehmet undervist i sprog og historie, såvel som han modtog intensiv islamisk undervisning. hans to vigtigste lærere blev Sheikh Aq Shams al-Din og Hoca Ahmad Bin Ismail Gorani. I 1439 blev han hentet tilbage til Edirne for at blive omskåret, og fordi hans storebror og arving til Murad II kort forinden var fundet død i sine gemakker. Dermed blev Mehmet den nye tronarving.

Murad II indgik en fredsaftale med Karaman-emiratet i Anatolien i august 1444, og i den forbindelse abdicerede han som sultan til fordel for Mehmet II.
Da ungarske tropper i 1444 brød Szeged Aftalen og invaderede den nordlige del af det Osmanniske Rige, opfordrede Mehmet sin far Murat II til at genindtræde som sultan og forsvare Riget. Dette skete i et brev til sin far, hvori Mehmet skrev: "Hvis du er Sultanen, så kom og før dine hære. Hvis jeg er Sultanen, så beordrer jeg dig til at komme og føre mine hære." Efterfølgende førte Murad II de osmanniske tropper til sejr imod ungarerne i Slaget ved Varna og genindtrådte som Sultan af det Osmanniske Rige.

Under sin første regeringsperiode blev Mehmet gift med Valide Sultan Amina Gul-Bahar, der blev mor til hans søn og efterfølger Bayezid II. I 1448 fik Mehmet for første gang mulighed for at lede en hær i kamp, da han besejrede ungarske styrker i oktober det år. I 1449 blev han gift med endnu en kone, men dette ægteskab forblev barnløst.

Mehmet II blev Sultan i februar 1451, da Murad II døde.

Østromerske Kejserdømme
Osmanniske regenter
Fengslet av Olsenbanden

Fengslet av Olsenbanden er en norsk dokumentarfilm på 60 minutter, som blev lavet samtidig med Olsenbandens siste stikk i 1999. Den fortæller om, hvordan Olsenbanden kom til Norge, og hvordan det hele foregik i de 30 år, Olsenbanden blev produceret i Norge.

Filmen blev instrueret af Bjørn Jansen og Hans Jørgen Brundtland, mens Hans Jørg Brundtland skrev manuskriptet. Filmen indeholdt blandt andet interviews med Arve Opsahl, Sverre Holm, Aud Schønemann, Knut Bohwim, Nils Ole Oftebro og Pål Johannessen.

Olsenbanden (Norge)
Dokumentarfilm fra Norge